钦定古今图书集成/明伦汇编/闺媛典/第105卷 > 皇清十一 > 张祈妻叶氏
## 钦定古今图书集成/明伦汇编/闺媛典/第105卷 > 皇清十一 > 张祈妻叶氏

按《邵武府续志》：“叶氏，名进端，福唐叶君节女，明太师文忠台山之曾孙也。性聪颖淑慎，喜读书，蚕杼鍼黹，涉之即工。君节与氏翁张山只故同砚席，张生长子祈与进端同岁，因以婚姻请，君节诺，遂委禽焉。会山只秉铎绥安，而海氛告炽，阻隔逾数年。比祈稍长，补邑弟子员，有声。岁庚子就试三山撤棘后，办具择吉” 亲迎。明年春，载妇而西，谒父翁于黉署，行庙见礼。时姑先即世，叶既为妇，即卸妆操作，虽琐屑力劳弗辞。孝事翁，伉俪相得。每夜与祈分烛观书，漏数下始止。无何，祈以下帷攻，苦不胜瘁。又以兵叛之岁，立泮池中，寒侵腠理，旋染瘵疾。山只遣祈静摄于城西之琅园，内外暌隔，积有时日。蒲节后，病寝剧，不得已舆归，便汤药。叶见夫瘦形，忧甚，兢兢侍床帏，衣带不解二十馀日，叩天密祝，刲臂肉杂莲实，烹进之。祈啖，疑曰：“兹莲实也，胡荤气触鼻乎？” 却弗食。妇秘不与语，忍痛趋跄如故，渐而创陷欲溃，血渍衣。妇易衣复前，觉者惟女奴耳。未几祈亡，哀恸号擗，水浆不入口三日。夫之姊及家媪百计劝之，俱弗应。越日成服，遂以遗奁故服分贻夫姊、夫弟，馀者以给家媪臧获。又写书缄物，寄诀于己。母弟手纫襚衣，戒襚敛勿用男子。令家媪扶出拜翁曰：“妇不得为翁媳也。幸叔长婚期在即，菽水将有赖，稍慰矣。” 言毕，返苫次，卧于柩侧，不哭不言，手挽柩环声咿嘤不绝，久之閴然。众疑其死矣，忽起而谓人曰：“吾家差魏三来。” 诘朝日午，魏三果来自福唐，赍其母弟之书至榻前，叶启函阅之，叹曰：“母亦不谅我乎？” 越二日丙夜，忽又朗语曰：“张郎在此，双鹤翔舞，路列纱灯，似迎我者。” 俄而气绝。祈死在六月二十三日，距氏死方一月，夫妇年俱二十一。有司旌表。

===张新甫妻晏氏===

按《邵武府续志》：“晏氏，里民张新甫妻。奉姑嫜菽水甚欢。戊子土寇猖獗，氏为乱兵所获，不污，伏刃自杀，时年二十有二。”